รองผู้บัญชาการตำรวจแห่งชาติ สั่งเตรียมพร้อมบังคับใช้ พ.ร.บ.การชุมนุม ทั้งกำลังพล และ อุปกรณ์ ส่วนการชุมนุมที่จะเกิดขึ้นที่มหาวิทยาลัยธรรมศาสตร์ ยอมรับ กังวลเรื่องมือที่ 3
พลตำรวจเอก ศรีวราห์ รังสิพราหมณกุล รองผู้บัญชาการตำรวจแห่งชาติ เป็นประธานประชุมความมั่นคง มาตรฐานการปฎิบัติงานการชุมนุมสาธารณะ พ.ศ.2558 โดยมีตำรวจสังกัดกองบัญชาการตำรวจนครบาล เข้าร่วม พร้อมเปิดเผยว่า ครั้งนี้เป็นการติดตามความพร้อมเรื่องพ.ร.บ.ชุมนุมสาธารณะ เพื่อให้เป็นไปตามกฎหมาย ตามมาตรา 19 ที่ระบุว่า ผู้ควบคุมการชุมนุมจะต้องผ่านการอบรม ซึ่งขณะนี้ตำรวจร้อยละ 90 มีความพร้อมในกรณีนี้แล้ว เหลือเพียงบางส่วนที่ยังตกค้างในระหว่างการโยกย้าย ซึ่งจะจัดอบรมใหม่ให้เร็วที่สุด รวมทั้ง ตรวจสอบอุปกรณ์ ยานพาหนะ ที่ใช้ในการปฎิบัติหน้าที่ในการชุมนุม ให้พร้อมสำหรับใช้งาน         ยืนยันการมาประชุมครั้งนี้ ไม่เกี่ยวข้องกับสถานการณ์ทางการเมืองในการจัดตั้งรัฐบาล สำหรับการปฎิบัติหน้าที่จะเป็นขั้นตอนการปฏิบัติหน้าที่ตามแผน กรกฎ 52 ซึ่งทางตำรวจคุ้นเคยในขั้นตอนอยู่แล้ว        ส่วนการชุมนุมทางการเมืองที่จะเกิดขึ้นในช่วงเย็นวันที่ 12 พฤษภาคม ที่มหาวิทยาลัยธรรมศาสตร์ ท่าพระจันทร์ หากเป็นการชุมนุมภายในมหาวิทยาลัย ก็ขึ้นอยู่กับทางมหาวิทยาลัยว่าจะอนุญาตหรือไม่ แต่หากมีการเคลื่อนขบวนออกมาด้านนอก ตำรวจก็จะบังคับใช้กฎหมาย แต่เบื้องต้นยังไม่มีการแจ้งขออนุญาตให้มีการชุมในพื้นที่สาธารณะ ส่วนการข่าวความมั่นคง ขณะนี้ยังไม่น่าเป็นห่วงแต่ส่วนตัวมองว่า มักจะมีมือที่สร้างสถานการณ์การชุมนุมในอดีต